Aðrir í stjórn verða : Kristján Þorvarðarson , Stefán Hallgrímsson , Haukur Hauksson og Björn Viðar . Hér má sjá skýrslu stjórnar um starfsemi deildarinnar á liðnu starfsári og ályktun fundarins . Þá fylgja með ályktanir 28. þings Sjómannasambands Íslands . Aðalfundir Sjómannadeildar Framsýnar eru alltaf líflegir og fjörugir . Fundurinn í gær stóð yfir í fjóra tíma . Með þessari frétt koma nokkrar myndir frá fundinum en fundarsóknin var góð . Ég vil fyrir hönd stjórnar Sjómannadeildar Framsýnar bjóða ykkur velkomna til fundarins um leið og ég óska fundarmönnum og fjölskyldum þeirra gleðilegra jóla og farsældar á komandi ári . Að venju komum við saman til fundar í lok árs til að gera upp starfsárið sem er að líða . Alls voru 100 sjómenn skráðir í deildina árið 2012 , það eru starfandi sjómenn og þeir sjómenn sem hætt hafa sjómennsku vegna aldurs eða örorku . Stjórn deildarinnar var þannig skipuð á síðasta starfsári : Jakob G. Hjaltalín formaður , Stefán Hallgrímsson varaformaður , Kristján Þorvarðarson ritari og í varastjórn voru Björn Viðar og Haukur Hauksson . Stjórnin hélt tvo formlega stjórnarfundi á árinu . Formaður deildarinnar situr auk þess í stjórn Framsýnar sem fundar reglulega . Þar hefur hann fylgt eftir málefnum sjómanna og átt gott samstarf við stjórn Framsýnar . Sjómannadeild Framsýnar og reyndar aðalstjórn félagsins kom jafnframt að ýmsum málum er varða sjómenn á árinu sem er að líða . 28. þing Sjómannasambands Íslands var haldið í Reykjavík 29. -30. nóvember 2012 . Formaður deildarinnar var fulltrúi á þinginu . Mörg mál voru á dagskrá þingsins s.s. kjaramál og þá ályktaði þingið um nokkur mál . Ályktanirnar eru meðfylgjandi þessari skýrslu . Samkvæmt samkomulagi sá Sjómannadeildin um heiðrun sjómanna á Sjómannadaginn á Húsavík . Árið 2012 voru sjómennirnir Guðmundur A. Hólmgeirsson og Hreiðar Olgeirsson heiðraðir fyrir sjómennsku en þeir voru einnig útgerðarmenn til fjölda ára . Sjómannadeildin tók á móti félögum úr Sjómannafélagi Eyjafjarðar 26. október sl . En þá komu fulltrúar frá nokkrum stéttarfélögum við Eyjafjörð í heimsókn til Framsýnar og Þingiðnar . Þar á meðal stjórnarmenn úr Sjómannafélagi Eyjafjarðar . Þeir fengu kynningu á starfsemi Framsýnar auk þess sem þeim var gefinn kostur á að skoða Sjóminjasafnið á Húsavík . Kjarasamningur Sjómannasambands Íslands og LÍÚ hefur nú verið laus frá 31. desember 2010 sem er gjörsamlega óþolandi staða . Á tímabilinu hefur þó verið samið um ákveðnar launahækkanir til sjómanna svo kauptryggingin haldi í við önnur laun hjá öðrum launþegum . Á þessari stundu er ekki vitað hvort eða hvenær samningar takast milli aðila . LÍÚ hefur lagt fram langan lista með kröfum um skerðingar á kjörum sjómanna . Eðlilega eru sjómannasamtökin ekki tilbúin að samþykkja það . Í ljósi mála telur sjómannadeildin mikilvægt að fundurinn álykti um stöðuna og komi sínum skilaboðum þannig á framfæri . Það er vissulega óásættanlegt að ekki sé búið að ganga frá kjarasamningi fyrir hönd sjómanna . Mikil vinna skilar oft árangri . Sjómannadeild Framsýnar hefur lengi barist fyrir því að gerður verði kjarasamningur um kjör sjómanna á smábátum . Það tókst á árinu , því þann 31. ágúst 2012 var skrifað undir kjarasamning milli félagsins og Landssambands smábátaeigenda . Formaður félagsins og Haukur Hauksson skrifuðu undir samninginn fyrir hönd deildarinnar í Karphúsinu en áður hafði deilunni verið vísað til Ríkissáttasemjara . Kjarasamningurinn var samþykktur í atkvæðagreiðslu . Á kjörskrá voru 34 , atkvæði greiddu 17 eða 50% félagsmanna . Já sögðu 15 eða 88% og nei sögðu 2 eða 12% . Samningurinn var því samþykktur af sjómönnum á félagssvæði deildarinnar sem er Húsavík , Kópasker og Raufarhöfn . Sjómannadeildin hefur einnig átt í viðræðum við forsvarsmenn hvalaskoðunarfyrirtækjanna á Húsavík . Væntingar voru um að viðræður aðila enduðu með kjarasamningi . Því miður gekk það ekki eftir . Hvalaskoðunarfyrirtækin á Húsavík , GG-Hvalaferðir og Norðursigling hafa nú falið Samtökum atvinnulífsins umboð til að halda viðræðum áfram við deildina um samning . Haldinn var einn fundur í Reykjavík í desember og annar er fyrirhugaður í byrjun næsta árs . Vonandi verður ástæða til að fagna samningi við fyrirtækin á næsta ári . Sjómannadeildin minnir sjómenn reglulega á Sjómennt . Það er von okkar að þessi sjóður verði vel nýttur jafnt af útgerðarfyrirtækjum sem og sjómönnum sjálfum . Þeir sem vilja fræðast frekar um sjóðinn er bent á að hafa samband við Skrifstofu stéttarfélaganna sem veitir frekari upplýsingar . Rekstur skrifstofu stéttarfélaganna gekk vel á síðasta starfsári . Í dag starfa 5 starfsmenn á skrifstofunni í fullu starfi , reyndar er einn af þeim í 90% starfi og einn starfsmaður er í hlutastarfi við ræstingar . Til viðbótar eru þrír starfsmenn í 0,4% stöðugildum við umsjón á orlofsíbúðum / húsum sem eru í eigu félagsins og við þjónustu við félagsmenn Framsýnar á Raufarhöfn . Þá er ánægjulegt að segja frá því að Starfsgreinasamband Íslands tók út rekstur aðildarfélaga sambandsins á þessu ári . Niðurstaðan fyrir Framsýn er glæsileg . Félagið er fjárhagslega sterkt , reyndar stendur félagið best allra félaga innan sambandsins . Jafnframt er félagið með virkustu heiðasíðu stéttarfélags innan Alþýðusambands Íslands og rekstur skrifstofunnar er einn sá lægsti meðal sambærilegra stéttarfélaga sem er afar athyglisvert í ljósi starfseminnar sem er ein sú öflugasta innan aðildarfélaga Starfsgreinasambandsins . Full ástæða er til að nefna þetta hér þar sem það skiptir verulega miklu máli fyrir félagsmenn að fá upplýsingar um rekstur og starfsemi félagsins á hverjum tíma . Að lokum langar mig að geta þess að Framsýn réð ungan mann í tímabundið verkefni . Starfsmanninum er ætlað er að fara um félagssvæðið og mynda félagsmenn við störf . Myndbandið verður síðan notað til kynningar á starfsemi félagsins í skólum og vinnustöðum . Vissulega áhugavert verkefni sem ekki hefur verið gert áður á Íslandi svo vitað sé . Hér að framan hefur verið gerð grein fyrir helstu störfum deildarinnar á umliðnu starfsári . Það er von stjórnar að þið séuð nokkuð vísari um starfsemi hennar á því starfsári sem hér er til umræðu . Einnig er ástæða til að minna á heimasíðu stéttarfélaganna framsyn.is sem er mjög virk og flytur nánast daglegar fréttir af starfsemi félagsins svo ekki sé talað um Fréttabréf stéttarfélaganna sem reglulega er gefið út . Í lokin vil ég þakka meðstjórnendum og starfsmönnum Framsýnar fyrir samstarfið á liðnu ári . Að sjálfsögðu var boðið upp á kaffi og konfekt á fundinum . Hér er Gunnar Sævars að fá sér sopa . Börkur er greinilega hugsi yfir stöðunni . Reyndar Matthías Leifsson líka . Brynjar er alltaf rólegur og yfirvegaður . Hér er hann að skoða ályktun fundarins um kjaramál . Bjarki er hins vegar brúnaþungur . Félagarnir , Kristján og Aðalgeir á fundinum en þeir eru á sama skipi . Aðalgeir Sigurgeirsson sem býr á Akureyri kom keyrandi frá Akureyri gær ásamt góðum aðstoðarökumanni vopnaður skóflu ef hann þyrfti að moka sig yfir Víkurskarðið á heimleiðinni eftir fundinn sem kláraðist um miðnættið . Ályktanir 28. þings Sjómannasambands Íslands 29. – 30. nóv. 2012 . 28. þing Sjómannasambands Íslands ítrekar enn og aftur mótmæli sín varðandi aðför stjórnvalda að sjómönnum með afnámi sjómannaafsláttarins . Það er á ábyrgð stjórnvalda að kjör sjómanna skerðist ekki þó ákvörðun sé tekin um það á hinum pólitíska vettvangi að kostnaður af sjómannaafslættinum sé færður frá ríki til útgerðanna . 28. þing Sjómannasambands Íslands krefst þess að stjórnvöld dragi skerðinguna nú þegar til baka og noti hluta veiðigjaldanna sem innheimt eru af útgerðinni til að fjármagna kostnaðinn . 28. þing Sjómannasambands Íslands vísar á bug kröfu LÍÚ um verulega lækkun launa vegna veiðigjalda og annars rekstrarkostnaðar . Þingið harmar hótanir um verkbann á sjómenn til að knýja á um að þeir taki þátt í sköttum á útgerðina . Veiðigjöldin eru skattur á útgerðina sem stjórnvöld kjósa að leggja á hagnað hennar . 28. þing Sjómannasambands Íslands krefst þess að Alþingi Íslendinga sjái til þess að viðskipti með fisk milli útgerðar og fiskvinnslu verði gagnsæ og uppfylli skilyrði um heilbrigða samkeppni og góða viðskiptahætti . Eins og reglurnar eru í dag getur kaupandi og seljandi fisks verið einn og sami aðilinn sem í krafti einokunaraðstöðu sinnar ákveður verðið í eigin viðskiptum og lækkar þar með laun sjómanna . Að mati þingsins getur þetta verðmyndunarkerfi ekki gengið lengur og því nauðsynlegt að setja reglur sem skylda útgerðina til að selja allan afla , sem fer til vinnslu innanlands , á uppboðsmarkaði fyrir sjávarfang . 28. þing Sjómannasambands Íslands krefst þess að við endurskoðun laga um stjórn fiskveiða verði veiðiskylda aukin verulega eða frjálst framsal aflamarks afnumið . Samhliða verði sett lög um fjárhagslegan aðskilnað veiða og vinnslu . 28. þing Sjómannasambands Íslands leggur til við stjórnvöld að ýmsar ívilnanir í lögunum um stjórn fiskveiða verði afnumdar , svo sem línuívilnun , VS afli og byggðakvóti . 28. þing Sjómannasambands Íslands hvetur stjórnvöld til að auka verulega framlög til Hafrannsóknastofnunarinnar . Fyrirsjáanlegar eru miklar breytingar á umhverfi hafsins á norðurslóðum á næstu árum og áratugum . Vegna mikilvægis sjávarútvegsins fyrir efnahag Íslendinga er því nauðsynlegt að efla haf - og fiskirannsóknir umhverfis landið og kanna áhrif umhverfisbreytinganna á fiskistofna við Ísland . 28. þing Sjómannasambands Íslands hvetur áhafnir skipa og stjórnendur útgerða til að sjá til þess að björgunaræfingar séu haldnar reglulega um borð eins og lög og reglur mæla fyrir um . 28. þing Sjómannasambands Íslands hvetur útgerðir til að gera átak í starfsmenntun sjómanna í samstarfi við Sjómennt og stéttarfélög sjómanna . Jafnframt hvetur þingið útgerðir til að styðja við menntun sjómanna með því að greiða gjald í starfsmenntunarsjóð eins og aðrir atvinnurekendur . 28. þing Sjómannasambands Íslands beinir þeim tilmælum til Slysavarnarskóla sjómanna að taka upp samstarf við slysavarnardeildir , slökkvilið og stéttarfélög sjómanna víðs vegar um landið um að koma á endurmenntunarnámskeiðum í heimabyggð . Jafnframt þakkar þingið Slysavarnarskóla sjómanna fyrir frábært starf að slysavörnum og hvetur jafnframt til áframhaldandi árvekni í þessum málaflokki . 28. þing Sjómannasambands Íslands mótmælir harðlega þeirri tilhneigingu sumra útgerðarmanna að fækka í áhöfn á kostnað öryggis skipverja . 28. þing Sjómannasambands Íslands krefst þess að stjórnvöld tryggi Landhelgisgæslu Íslands nægt rekstrarfé á hverjum tíma . Sérstaklega á þetta við um rekstur þyrlusveitarinnar . Lífsspursmál er fyrir íslensku þjóðina að þyrlur séu til staðar þegar slys eða veikindi ber að höndum eins og dæmin sanna . 28. þing Sjómannasambands Íslands krefst þess að stjórnvöld samræmi reglur um vinnuaðstöðu sjómanna til jafns við reglur um vinnustaði í landi , t.d. um loft - og neysluvatnsgæði og hávaða á vinnustað . 28. þing Sjómannasambands Íslands skorar á innanríkisráðherra að hefja nú þegar útgáfu á nýjum persónuskilríkjum ( sjóferðarbókum ) fyrir sjómenn í samræmi við samþykktir ILO . Dæmi eru um að íslenskum sjómönnum hafi verið synjað um landgönguleyfi erlendis vegna þess að rétt skírteini eru ekki fyrir hendi . 28. þing Sjómannasambands Íslands fagnar því að tekist hafi að gera kjarasamning milli samtaka sjómanna og Landssambands smábátaeigenda þannig að lágmarkskjör séu nú í gildi fyrir smábátasjómenn . Hluti fundarmanna er hér að fara yfir skýslu stjórnar en starf deildarinnar var öflugt á síðasta ári .